skryfblok: Die plaas
Posted by Skryfblok at 09:46
Ek stem saam oor die gevoel omtrent die plaas. Ek dink dis maar 'n groot deel van Afrikaner/Suid-Afrikaner wees. Hoekom is julle plaas onteien, as ek mag vra?
Die plaas was teenaan Sebokeng en Evaton, twee swartstede. Die stede het nie bestaan toe my pa destyds die grond bekom het nie. In elk geval, hulle het so ontwikkel dat hulle later letterlik bo-oor ons ontwikkel het. (Met "ontwikkel" bedoel ek vergroot, nie noodwendig verbeter nie.) Die regering het basies die grond onteien vir lae koste behuising. Dit is al wat nou daar is so ver as die oog kan sien: plakkershutte en vuurhoutjiebokshuisies.
Nie 'n baksteen van die plaashuise (daar was drie!) is oor nie. Die groot swembad wat as 'n wonderlike gemeenskapswembadjie kon dien is in 'n vullishoop verander. Die vrugtebome en ander bome is ontwortel en seker gebruik vir vuurmaakhout. Die krale is nie te sien nie. Toe ek 'n paar jaar gelede daar was, was ek bly om te sien dat ten minste een skuur nog staande is en darem gebruik word -- 'n enterpreneur gebruik dit as sy paneelklopperwerkswinkel. Daar is ook nog die murasie van 'n ou silo. Ek weet nie waarvoor dit ingespan word nie, maar hoop maar dat dit darem benut word.
'n Paar kilometer verder langs 'n ou krankige pad het ek 'n wonderlike ding gesien. Blomme. Blommer wat eens in ons tuin gegroei het. Dit was vir my 'n simboliese oomblik. Die tuin bestaan lankal nie meer nie. Daar is niks daarvan bespeur nie. Tog, het van die blomsade hulself elders gaan inwortel. Dit herinner my effe aan myself hier in Korea en my oudste broer in Engeland.